  Виталий Пронин Яна Катаева психологлэн «Какая такая любовь, у нас же дети!» (16+) книгаезлэн нимыз соку ик сюлмам пыриз. Кызьы сое валано? Книга сӥземын семьяын тупаса улонлы, нылпи вордӥськем бере огсыр улонлэн воштӥськемезлы. Калыкын шуо: нылпи, пе, кузпалъёсты эшшо но юнгес герӟа. Но статистика возьматэ: котькуд 2-етӥ семья люкиське нылпизы вордӥськем бере. Малы яратӥсь сюлэмъёсог-огзэс валамысь дугдо? «Шуг-секытъёс кылдо, нылкышно анайлы, нош пиосмурт атайлы пӧрмыку. Тросэз асьсэлэн но кузпалзылэн выль рольёссылы дышыны уг быгато. Книга 4 люкетлэсь пӧрмемын. Нырысетӥез люкет — нылкышнолэн пинал ваемез бере шӧдонъёсыз сярысь. 2-етӥ люкетаз возьматэмын, кызьы воргорон йырчукин берытскем улонзэ радъяны тырше. 3-етӥез сӥземын татулыклы (тупаса улонлы), ог-огдэ вӧсь карытэквераськыны быгатонлы. 4-етӥез люкет — юн семья кылдытон сярысь. Пусъеме потэ, котькудӥз люкет лад-лад валамон кылын гожтэмын, книгае улонысь учыръёс пыртэмын. Автор гожтэ: куд-ог нылкышноос пинал ваемзы бере туж сюлмаськисесь, кышкатскисесь луо, ваньмызлэсь акыльтыны ӧдъяло. Сыӵе нылкышно юрттэт возьма тужгес но матысь муртэзлэсь — картэзлэсь. Но ӵемысь ужаса катьтэммем воргоронлэн тодаз но уг лыкты, кышноез, дораз пукыса, озьы ик жадиз шуыса. Та бордысь гинэ но семья куспын валамтэос, йыркуръяськонъёс кылдо... Вылаз ик, мумы вань вакытсэ нуныезлы сӥзе, кузпалыз палэнэ кыле… Кусыпъёс тэшканы кутско. Та книга тунсыко луоз вань нылъёслы но нылкышноослы, угось улон кутске нылкышно бордысен. Нош воргоронъёслы та книга кузпалзэс умойгес валаны юрттоз. ________ Любовь КУЗНЕЦОВА Теги: книга  